KOMISIJOS SPRENDIMAS
2005 m. birželio 20 d.
iš dalies keičiantis Sprendimą 92/452/EEB dėl embrionų surinkimo grupių Naujojoje Zelandijoje ir Jungtinėse Amerikos Valstijose
(pranešta dokumentu Nr. C(2005) 1812)
(Tekstas svarbus EEE)
(2005/450/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. rugsėjo 25 d. Tarybos direktyvą 98/556/EEB dėl gyvūnų sveikatos reikalavimų, reglamentuojančių Bendrijos vidaus prekybą galvijų embrionais ir jų importą iš trečiųjų šalių (1), ypač į jo 8 straipsnio 1 dalį,
kadangi:
(1)
1992 m. liepos 30 d. Komisijos sprendime 92/452/EEB dėl embrionų surinkimo ir embrionų gamybos grupių, patvirtintų trečiosiose šalyse eksportuoti galvijų embrionus į Bendriją, sąrašų sudarymo (2) numatyta, kad valstybės narės gali importuoti embrionus tik iš tų trečiųjų šalių, kuriose juos surinko, apdorojo ir saugojo tame sprendime nurodytos embrionų surinkimo grupės.
(2)
Naujoji Zelandija paprašė iš dalies pakeisti šių grupių sąrašą pataisant šios šalies duomenis, t. y. išbraukiant septynis centrus ir patikslinant trijų centrų adresus. Be to, Naujoji Zelandija pakeitė centrų patvirtinimo numerių žymėjimą.
(3)
Jungtinės Amerikos Valstijos paprašė iš dalies pakeisti šių grupių sąrašą pataisant šios šalies duomenis, t. y. įtraukiant dar vieną centrą ir patikslinant trijų centrų adresus.
(4)
Naujoji Zelandija ir Jungtinės Amerikos Valstijos pateikė garantijas dėl Direktyvoje 89/556/EEB nustatytų atitinkamų taisyklių laikymosi, ir šių šalių veterinarijos tarnybos oficialiai patvirtino, kad tų embrionų surinkimo grupių surinktus embrionus galima eksportuoti į Bendriją.
(5)
Todėl Sprendimas 92/452/EEB turėtų būti atitinkamai iš dalies pakeistas.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 92/452/EEB priedas iš dalies keičiamas pagal šio sprendimo priedą.
2 straipsnis
Šis sprendimas taikomas nuo 2005 m. birželio 24 d.
3 straipsnis
Šis sprendimas skirtas valstybėms narėms.
Priimta Briuselyje, 2005 m. birželio 20 d.